S-a născut bărbat, dar a decis că vrea să fie femeie. Vorbim despre un caz mai puțin obișnuit pentru Republica Moldova. Un bărbat, care are deja exteriorul unei femei, a fost diagnosticat de medicul psihiatru ca transsexual.

În aceste condiţii, el a obligat, prin judecată, oficiul stării civile să-i schimbe sexul și prenumele din actele de identitate. În instanţă, bărbatul s-a adresat, după ce în 2015 funcţionarii nu i-au dat curs solicitării.

În judecată, victima a câştigat dosarul.

"Persoana care dorește să-și schimbe sexul și implicit de regulă și numele trebuie să aducă o concluzie medicală, psihiatrică și cu concluzia transgender, care arată că sexul lui nu corespunde cu cel indicat în acte", a declarat avocatul Vitalie Postolache.

Primul caz de acest fel a avut loc, în ţara noastră, acum cinci ani. Chiar dacă legislația națională nu permitea schimbarea actelor de identitate de persoanele transgen, instanţa i-a dat câştig de cauză, făcând referire la normele internaţionale. Biserica este reticentă față de astfel de acţiuni.

"Nu aș vrea să spun că biserica se opune, dar chiar bunul simț se opune ca să-ți schimbi sexul. Chestia cu mila că uite sărmanii de ei se simt ca într-o închisoare în propriul lor corp este deci o prostie. Această milă nu este bună", a spus preotul Serghei Mahnovschi.

Nici cetățenii de rând nu prea tolerează persoanele transgen.

"E alegerea lor personală, dar nu sunt de acord cu ei. Am auzit că sunt, dar nu am întâlnit."

"Am o părere neutră. Până când nu aduc niciun rău societății și nu-și afișează relațiile în public eu sunt liniștită. Societatea se dezvoltă și sunt și la noi ca și în Europa."

"Nu am nimic împotriva lor, dar nu prea îi susțin "

Transsexualismul se caracterizează printr-o identificare puternică și persistentă cu celălalt gen.